钦定古今图书集成/明伦汇编/皇极典/第205卷 > 《周书泰誓上》
## 钦定古今图书集成/明伦汇编/皇极典/第205卷 > 《周书泰誓上》

惟十有三年春，“大会于孟津。”

〈蔡传〉春者，孟春建寅之月也。按汉孔氏以春为建子之月，盖谓三代改正朔必改月数，改月数必以其正，为四时之首。序言一月戊午，既以一月为建子之月，而《经》又系之以春，故遂以建子之月为春。夫改正朔不改月数，于《太甲》辨之详矣。而四时改易，尢为无艺？冬不可以为春，寒不可以为暖，固不待辨而明也。或曰：郑“氏笺诗‘维暮之春，亦言周之季春，于夏为孟春’。”曰：“‘此汉儒承袭之误耳。且《臣工》诗言‘维暮之春’，亦又何求？如何新畬，于皇来牟，将受厥明’。盖言暮春则当治其新畬矣，今如何哉？然牟麦将熟，可以受上帝之明赐。夫牟麦将熟，则建辰之月，夏正季春，审矣。郑氏于《诗》且不得其义，则其考之固不审也。不然，则商以季冬为春，周以仲冬为春，四时反逆，皆不得其正，岂三代圣人奉天之政乎？”全问：“子丑寅之建正如何？”朱子曰：“此是三阳之月，若秦用建亥之月为正，直是无谓。大抵三代更易，须著如此更易一番。”